L-Ewwel Pitazz – Paragrafi 21-30 Spiċċa ż-żmien tiegħi bħala postulanta (29 ta' Awissu 1926). Is-Superjuri tiegħi (probabilment Madre Leonard u Madre Jane ) bagħtuni fin-novizzjat fi Krakovja. Ferħ li qatt ma stajt nobsru kien qiegħed isaltan f'ruħi. Meta wasalna fin-novizzjat, kienet qiegħda tmut Swor (Henry) . Fitit ġranet wara hija ġiet għandi (fl-ispirtu, wara l-mewt tagħha) u qaltli mmur għand il-Madre Direttriċi tan-Novizzi (Swor Margaret) u ngħidilha titlob lill-konfessur tagħha, Dun Rospond , joffri Quddiesa waħda għaliha u tliet ġakulatorji. Għall-ewwel jien għidt iva għal din il-ħaġa, imma l-għada ddeċidejt li ma mmurx għand il-Madre Direttriċi, għaliex ma kontx ċerta jekk dan kienx ġara f'ħolma jew fir-realta'. U għalhekk jiena ma mortx. Il-lejl ta' wara reġgħet irrepetiet ruħha l-istess ħaġa b'mod iktar ċar, jiena ma kellix dubju iżjed. Madankollu, xorta waħda filgħodu jiena ddeċidejt li ma kontx ser ngħid lid-Dirrettriċi b'din il-ħaġa jekk ma kontx ser naraha (lil Swor Henry) matul il-ġurnata. Dlonk iltqajt magħha fil-kuritur. Hija ċanfritni għax ma kontx mort mill-ewwel, u ruħi ma setgħetx issib mistrieħ bl-ebda mod. Jiena għalhekk mill-ewwel mort għand il-Madre Direttriċi u għidtilha kulma kien ġrali. Il-Madre weġbitni li kienet sejra tieħu ħsieb din il-ħaġa. Dlonk il-paċi saltnet f'ruħi, u fit-tielet jum din is-soru ġiet għandi u qaltli: "Alla jpattilek." Fil-jum li fih jiena ħadt il-libsa (ta' Soru) , Alla ppermettieli nifhem kemm kelli nbati. Rajt b'mod ċar għalxiex kont dħalt. Għal waqt wieħed kelli esperjenza ta' dik it-tbatija. Imma mbagħad Alla reġa' mlieli ruħi b'konsolazzjonijiet kbar. Għall-aħħar tal-ewwel sena tan-novizzjat tiegħi, id-dlam beda jifrex id-dell tiegħu fuq ruħi. Ma ħassejt l-ebda konsolazzjoni fit-talb; kelli nagħmel sforz kbir fil-meditazzjoni; beda jaħkimni l-biża'. Bdejt nidħol iktar fil-fond ġewwa fija stess; u ma stajt insib xejn ħlief miżerja kbira. Stajt nara wkoll b'mod ċar il-qdusija kbira ta' Alla. Ma kellix ħila nerfa' għajnejja lejh, imma għamilt lili nnifsi bħal trab taħt saqajh u bdejt nittallab għall-ħniena. Ruħi baqgħet f'dan l-istat għal kważi sitt xhur. Il-Madre Direttriċi maħbuba tagħna (Mary Joseph) għamlitli l-kuraġġ f'dawn il-mumenti diffiċli. Imma din it-tbatija baqgħet dejjem tiżdied bil-qawwa tagħha. Kienet riesqa t-tieni sena tan-novizzjat. Kull meta bdejt niftakar li kelli nieħu l-voti, ruħi kienet tirtogħod bil-biża'. Ma bdejtx nifhem x'kont qiegħda naqra; ma stajtx nimmedita'; deherli li t-talb tiegħi ma kienx qiegħed jogħġob lil Alla. Deherli li, meta kont nersaq lejn is-Sagramenti Mqaddsa, kont inkun qiegħda noffendi lil Alla iżjed u iżjed. Imma minkejja dan, il-konfessur tiegħi (Dun Theodore) ma ppermettilix nitlef lanqas tqarbina waħda. Alla kien qiegħed jaħdem b'mod stramb ħafna ġewwa ruħi. Ma stajt nifhem xejn minn dak li kien qiegħed jgħidli l-konfessur tiegħi. Il-veritajiet sempliċi tal-fidi saru għalija affarijiet li jiena ma stajtx nifhimhom. Ruħi kienet imdejjqa, u ma stajt insib faraġ imkien. Kien hemm waqt meta kelli impressjoni qawwija ħafna li Alla kien warrab wiċċu minni. Dan il-ħsieb terribli nifed lil ruħi minn barra sa ġewwa; f'nofs din it-tbatija ruħi bdiet tħoss l-esperjenza tal-agunija tal-mewt. Ridt immut imma ma stajtx. Ġieni l-ħsieb: x'jiswa li wieħed jipprova jkollu l-virtujiet; għalfejn għandu wieħed jimmortifika lilu nnifsu jekk dan kollu ma jogħġobx lil Alla? Meta għarraft b'dan lid-Direttriċi tan-Novizzi, rċevejt din it-tweġiba, "Kun af, għażiża oħti, li Alla għażlek għall-qdusija kbira. Dan huwa sinjal li Alla jridek tkun qrib Tiegħu ħafna fil-Ġenna. Għandu jkollok fiduċja kbira fil-Mulej Ġesu'." Dan il-ħsieb terribli li Alla ma jridx jaf iżjed bik hu fil-fatt, it-tortura li l-erwieħ ikkundannati għall-infern isofru. Jiena mort niġri għand il-Pjagi ta' Ġesu' u rrepetejt il-kliem ta' fiduċja, imma dan il-kliem sar għalija tortura iżjed kbira. Mort quddiem is-Sagrament Imqaddes, u bdejt nitkellem ma' Ġesu': "Ġesu', Inti għidt li hi iktar possibbli li omm tinsa lit-tarbija tagħha milli Alla jinsa l-kreatura Tiegħu, u li anke jekk hija tinsa lit-tarbija tagħha, Jiena, Alla, qatt ma sejjer ninsa lill-kreatura tiegħi. O Ġesu', qiegħed tisma' kif qiegħda tokrob ruħi? Indenja ruħek tisma' l-krib mimli wġigħ ta' bintek. Jiena nafda fik. O Alla, għaliex is-smewwiet u l-art jgħaddu, imma kelmtek tibqa' għal dejjem." Pero' xorta waħda ma sibt lanqas mument wieħed serħan. Darba, malli qomt, fil-waqt li kont qegħidt lili nnifsi fil-preżenza ta' Alla, f'daqqa waħda ħakmitni għal kollox id-disperazzjoni. Dalma perfetta fir-ruħ. Iġġilidtilha mill-aħjar li stajt sa nofs in-nhar. Wara nofs inhar, beżgħat li verament iwasslu għall-mewt bdew jagħmlu għalija; is-saħħa fiżika tiegħi bdiet tħallini. Mort niġri fiċ-ċella tiegħi, intfajt għarkobbtejja quddiem il-Kurċifiss u bdejt nibki u ngħajjat għall-ħniena. Imma Ġesu' ma semax l-għajjat tiegħi. Ħassejt is-saħħa fiżika tiegħi tħallini kompletament. Waqajt fl-art, filwaqt li d-disperazzjoni mliet kull rokna ta' ruħi. Sofrejt torturi terribli li bl-ebda mod ma kienu differenti mit-torturi tal-infern. Bqajt f'dan l-istat għal tliet kwarti. Ridt immur nara lid-Direttriċi, imma kont qiegħda nħossni bla ebda saħħa. Ridt ngħajjat imma ma kellix vuċi. B'xorti tajba, waħda mis-sorijiet (novizza oħra, Swor Plaċida Putyra) daħlet fiċ-ċella tiegħi.. Meta sabitni f'dik il-kundizzjoni hekk stramba dlonk għarrfet lid-Direttriċi b'dan. Il-Madre ġiet mill-ewwel. Malli daħlet fiċ-ċella hija qalet: "F'isem l-ubbidjenza qaddisa, qum mill-art." F'daqqa waħda qawwa barranija refgħatni mill-art u qomt bil-wieqfa, qrib l-għażiża Madre Direttriċi. Bi kliem mimli tjubija, hija bdiet tispjegali li din kienet prova li Alla bagħtli u qaltli: "Għandu jkollok fiduċja kbira; Alla dejjem hu Missierna, ukoll meta jibgħatilna l-provi." Erġajt lura għad-dmirijiet tiegħi qisni waħda li kont ħriġt mill-qabar, bis-sensi tiegħi mimlijin esperjenza li r-ruħ tiegħi kienet għaddiet minnha. Matul is-servizz ta' filgħaxija, ruħi reġgħet bdiet tagunizza f'dalma terribli. Jiena ħassejtni li kont taħt il-ħakma ta' Alla l-Ġust – l-oġġett tal-korla Tiegħu. Waqt dawn il-mumenti terribli jiena għidt lil Alla: "Ġesu', Int li fl-Evanġelu xebbaħt lilek innifsek ma' omm l-iżjed ħelwa , jiena nafda fil-kliem Tiegħek għaliex Inti l-verita' u l-ħajja. Minkejja kollox, Ġesu', jiena nafda fik meta jkolli nissara ma' kull sentiment ġewwa fija li jeħodha kontra t-tama. Agħmel bija dak li trid; jiena qatt ma ser inħallik, għax inti l-għajn tal-ħajja tiegħi." Huwa biss xi ħadd li għex mumenti bħal dawn li jista' jifhem kemm hu terribli dan it-turment fir-ruħ. Bil-lejl, ġiet iżżurni l-Omm ta' Alla, bil-Bambin Ġesu' f'dirgħajha. Ruħi mtliet bil-ferħ, u jiena għidt, "Marija, Ommi Inti taf b'liema mod terribli jiena qiegħda nbati?" U l-Omm ta' Alla weġbitni: "Jiena naf kemm qiegħda tbati, imma tibżax. Jiena qiegħda naqsam miegħek fit-tbatija tiegħek, u dan nibqa' nagħmlu." Hija tatni tbissima ta' mħabba u għebet minn quddiemi. F'daqqa waħda saħħa u kuraġġ kbir reġgħu nibtu mill-ġdid ġewwa ruħi; imma dan kompla jseħħ għal ġurnata waħda biss. Donnu l-infern kien qiegħed jikkonfoffa kontrija. Mibgħeda terribbli bdiet tfeġġ ġewwa ruħi, mibgħeda għal dak kollu li hu qaddis u divin. Bdejt inqis li dawn it-turmenti spiritwali kellhom ikunu xortija għall-bqija ta' ħajti. Dort lejn is-Sagrament Imqaddes u għidt lil Ġesu': "Ġesu', Għarus tiegħi, m'intix qiegħed tara li ruħi qiegħda tmut minħabba ix-xewqa li għandha għalik? Kif tista' tinħeba minn qalb li tħobbok b'mod hekk sinċier? Aħfirli, Ġesu',tkun magħmula r-rieda qaddisa Tiegħek fija. Jien ser inbati fis-skiet bħal ħamiema, mingħajr tgergir. Ma jiena sejra nippermetti lil qalbi lanqas għajta waħda ta' tgergir u ta' dwejjaq." Spiċċa n-novizzjat. It-tbatija ma naqsitx. Nuqqas ta' saħħa fiżika tani d-dispensa mill-eżerċizzi spiritwali kollha (tal-komunita'); jiġifieri, ħa posthom talb ta' ġakulatorji qosra. Fil-jum tal-Ġimgħa l-Kbira (16 ta' April 1928) – Ġesu' qabad il-qalb tiegħi u poġġieha ġewwa l-istess fjamma ta' mħabbtu. Dan ġara waqt l-adorazzjoni ta' filgħaxija. F'daqqa waħda, il-Preżenza Divina mlietni, u jiena nsejt kollox. Ġesu' tani x'nifhem kemm kien bata Hu għalija. Din il-ħaġa seħħet għall-żmien qasir ħafna. Xenqa kbira u qawwija – xenqa li nħobb lil Alla. L-ewwel voti. (L-ewwel professjoni ta' voti temporanji, 30 ta' April, 1928). Xewqa mħeġġa li nisvojta lili nnifsi għal Alla permezz ta' mħabba attiva imma mħabba li ħadd ma jinduna biha, ukoll dawk is-sorijiet l-iktar qrib tiegħi. Imma wkoll wara l-voti, id-dalma kompliet issaltan f'ruħi għal kważi sitt xhur. Darba, waqt li kont qiegħda nitlob, ruħi mtliet b'Ġesu', id-dalma nħallet u għebet, u ġewwa fija smajt dan il-kliem: Int l-ferħ Tiegħi; Inti l-hena ta' Qalbi. Minn dak il-waqt, ħassejt is-Santissima Trinita' ġewwa l-qalb tiegħi; jiġifieri, ġewwa fija stess. Ħassejtni mgħarrqa fid-dawl Divin. Minn dak iż-żmien, ruħi baqgħet f'għaqda intimita' ma' Alla, bħal tifla mal-Missier maħbub tagħha. Darba Ġesu' qalli, Mur għand il-Madre Superjura ) u itlobha tħallik tilbes ċilizju għal sebat ijiem, u darba kull lejl inti għandek tqum u tiġi fil-kappella. Jiena għidt iva, imma sibt ċerta diffikulta' biex immur għand is-Superjura. Filgħaxija Ġesu' staqsieni, Kemm ser iddum tħalliha għal darb'oħra? Iddeċidejt li ngħid lill-Madre Superjura l-ewwel darba stess li naraha. L-għada filgħodu qabel nofs inhar rajt lill-Madre Superjura sejra r-refettorju u, peress li l-kċina, ir-refettorju u l-kamra żgħira ta' Swor Aloysia jinsabu lkoll qrib ta' xulxin, jiena tlabt lill-Madre Superjura biex tidħol fil-kamra ta' Swor Aloysia u għidtilha bix-xewqa tal-Mulej Ġesu'. Meta saret taf b'dan, il-Madre wieġbet: "Ma nagħtikx ebda permess tilbes l-ebda ċilizju. Assolutament le! Li kieku l-Mulej Ġesu' kellu jagħtik is-saħħa ta' koloss, imbagħad nippermettilek dawk il-mortifikazzjonijiet." Jien tlabt skuża lill-Madre talli ħadtilha l-ħin tagħha u tlaqt 'l barra mill-kamra. F'dak il-waqt rajt lil Ġesu' wieqaf fil-bieb tal-kċina, u għidtlu, "Inti ordnajtli nitlob għal dawn il-mortifikazzjonijiet, imma l-Madre Superjura ma tridx tagħtini l-permess." Ġesu' qalli, Jiena kont hawn waqt il-konverżazzjoni tiegħek mas-Superjura u naf kollox. Jiena minix qiegħed nitlob mortifikazzjoni mingħandek imma ubbidjenza. Permezz tal-ubbidjenza, inti Lili tagħtini glorja kbira u takkwista mertu għalik. Waħda Madre (probabilment Madre Jane), meta saret taf bir-relazzjoni intima' tiegħi mal-Mulej Ġesu', qaltli li żgur kont qiegħda nqarraq bija nnifsi. Hija qaltli li l-Mulej Ġesu' jissieħeb b'dan il-mod mal-qaddisin biss u mhux ma' erwieħ midinbin "bħalek, oħti!" Wara li qaltli hekk, qisni ma bdejtx nafdah lil Ġesu. F'waħda mill-konverżazzjonijiet tiegħi Miegħu, filgħodu, jiena għidtlu, "Ġesu', Inti xi illużjoni?" Ġesu' weġibni, Imħabbti ma tidħak b'ħadd. Darba kont qiegħda naħseb fuq it-Trinita' Qaddisa, fuq l-essenza ta' Alla. Ridt inkun naf għal kollox u ngħarbel u nifhem min hu Alla ...F'waqt wieħed l-ispirtu tiegħi nqabad f'dik li dehret li kienet d-dinja l-oħra. Rajt dawl li ħadd ma jista' jilħqu, u f'dan id-dawl dawk li dehru li huma tliet għejun ta' dawl li jiena ma stajtx nifhimhom. U minn dak id-dawl ħareġ kliem f'forma ta' beraq li dawwar is-sema u l-art. Għax ma fhimt xejn, ħassejtni qalbi sewda ħafna. F'daqqa waħda, minn dan il-baħar ta' dawl li ħadd ma jista' jilħqu ġie s-Salvatur l-iżjed maħbub tagħna, sabiħ bil-Pjagi mdawwlin Tiegħu, sbuħija li ma tistax titfisser bil-kliem. U minn dan id-dawl ħarġet vuċi li qalet, Min hu Alla fl-Essenza Tiegħu, ħadd ma jista' jgħarbel jew jifhem, la l-moħħ tal-Anġli u lanqas tal-bnedmin. Ġesu' qalli, Kun af lil Alla permezz tal-kontemplazzjoni tal-attributi Tiegħu. Mument wieħed wara, Huwa għamel is-sinjal tas-Salib b'idu u għeb.
Djarju ta' Swor Fawstina – L-1 Pitazz (par.21-30)